L'Estatut d'autonomia de Catalunya estableix en l'article 43.1 que els poders públics han de promoure la participació social en l'elaboració, la prestació i l'avaluació de les polítiques públiques, i també la participació individual i associativa en els àmbits cívic, social, cultural, econòmic i polític, amb ple respecte als principis de pluralisme, lliure iniciativa i autonomia.
Així mateix, l'article 127 de l'Estatut d'autonomia de Catalunya atribueix a la Generalitat la competència exclusiva en matèria de cultura, que comprèn en tot cas les activitats artístiques i culturals que es porten a terme a Catalunya, el patrimoni cultural, els equipaments culturals que no són de titularitat estatal i el foment de la cultura.
La cultura, en qualsevol de les seves facetes, és fonamentalment un afer individual, cívic i social.
No només pel que fa a la creació, les pràctiques i el consum, sinó també pel que fa a les iniciatives —econòmiques o no lucratives— que fan efectiva la producció de béns i serveis culturals, respecte de les quals el paper dels poders públics és subsidiari i de foment.
De fet, a Catalunya singularment la cultura ha estat promoguda i sostinguda per la societat a través d'una multiplicitat d'iniciatives personals, cíviques i empresarials que han configurat la nostra realitat cultural contemporània.
En l'actualitat, i al marge de la presència de representants cívics i corporatius en els diversos consells rectors dels equipaments i les institucions culturals públiques, l'Administració de la Generalitat disposa d'alguns instruments de participació i seguiment de les polítiques culturals que executa a través del Departament de Cultura.
La Llei 6/2008, del 13 de maig, del Consell Nacional de la Cultura i de les Arts, assigna a aquest organisme l'objectiu principal de vetllar pel desenvolupament de l'activitat cultural i artística a Catalunya i, a l'efecte d'assegurar la seva independència respecte de l'Administració, estableix el mecanisme de nomenament dels seus membres pel Parlament.
Si bé les seves funcions són de caràcter general, la seva actuació s'adreça primordialment a l'anàlisi i el foment de la creació i la difusió artística.
Amb una llarga tradició des de la seva creació l'any 1907, la Junta de Museus de Catalunya és l'expressió de la col·laboració i participació institucional en la gestió dels museus de Catalunya i les col·leccions i béns que els integren.
El Decret 116/2005, de 14 de juny, del Consell Social de la Llengua Catalana regula la composició i el funcionament d'aquest òrgan col·legiat, creat l'any 1991, i estableix la seva funció d'assessorament, consulta i participació social en la política lingüística desenvolupada o impulsada pel Govern.
Altres consells, derivats de mandat legal o creats per iniciativa del Govern, tot i no estar adscrits al departament que gestiona les competències en matèria de cultura, també tenen relació directa o parcial amb el sector cultural.
Entre aquests, es poden esmentar el Consell de l'Associacionisme i el Voluntariat de Catalunya, el Consell Català de Formació Professional, el Consell Assessor de les Tecnologies de la Informació i la Comunicació, el Consell Assessor de Turisme o el Consell Escolar de Catalunya.
Les múltiples dimensions de la cultura, l'econòmica, la laboral, l'educativa i la social, han esdevingut uns dels pilars del desenvolupament de Catalunya.
Les dades contrastades al llarg dels darrers anys posen de relleu que el sector cultural, definit a partir de la classificació acordada per la UNESCO l'any 2009, fa una aportació significativa al PIB català i constitueix una part important del mercat de treball català.
Així mateix, Catalunya disposa d'una gran quantitat d'oferta educativa en el sector de les arts i la cultura, especialment pel que fa als estudis superiors i professionals, que no només són un factor clau en la vitalitat de la creació i la producció cultural catalana sinó que formen part de la potència cultural del país.
La cultura proveeix la societat d'una gamma àmplia de valors que, en bona part, la defineixen.
El valor intrínsec de la cultura proveeix les persones i les comunitats dels elements que determinen el coneixement, les creences, les percepcions, les actituds i els sistemes de relació.
El seu valor instrumental fa un paper auxiliar i complementari en l'assoliment d'altres objectius de caràcter econòmic o social, tant en termes de cohesió com de desenvolupament.
I, finalment, el seu caràcter institucional contribueix directament a la generació i la consolidació dels instruments que vertebren la societat i garanteixen la civilitat.
Es considera necessària la creació d'un òrgan consultiu de participació social que esdevingui un instrument integral de reflexió, anàlisi i assessorament en el seguiment de l'evolució econòmica i social del sector cultural, la relació entre la producció i el consum cultural, la connexió entre la cultura i el desenvolupament, les condicions de treball dels professionals de les arts, el patrimoni i les indústries culturals i creatives.
Per aquest motiu es crea el Consell Social de la Cultura de Catalunya, adscrit al departament competent en matèria de cultura, que s'integra per representants de diferents institucions i organismes que representen la societat civil així com representants de l'Administració de la Generalitat i de l'Administració local.
Tanmateix, aquest òrgan ha d'ajustar la seva actuació a les funcions determinades, evitant qualsevol duplicació amb altres consells preexistents i, en qualsevol cas, quan escaigui, s'hi ha de coordinar.
D'acord amb els articles 21 i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
Atès el que estableix l'article 26.e de la Llei 13/2008, del 5 de novembre, de la presidència de la Generalitat i del Govern;
Per tot això, a proposta del conseller de Cultura, i d'acord amb el Govern,
L'objecte d'aquest Decret és regular el Consell Social de la Cultura de Catalunya, com a òrgan consultiu, de participació i assessorament del Govern en matèria de cultura i societat.
El Consell Social de la Cultura de Catalunya, tot i mantenir la seva independència d'actuació, s'integra al departament competent en matèria de cultura.
Són objectius del Consell Social de la Cultura de Catalunya:
a) Posar en valor el paper de la cultura en la configuració d'una societat més pròspera, més capacitada, amb més possibilitats individuals i col·lectives.
b) Posar en valor la dimensió econòmica, educativa i social de la cultura.
c) Contribuir a la millora del posicionament del sector cultural respecte d'altres sectors productius.
d) Afavorir l'accés a l'oferta dels béns i serveis culturals.
e) Vetllar pel retorn social i comunitari de la producció cultural.
f) Afavorir les relacions transversals de la cultura respecte a altres àmbits o polítiques públiques.
g) Incentivar la relació entre la formació i el sector cultural.
h) Promoure la transferència de talent a altres sectors productius, especialment pel que fa a la innovació i la recerca.
i) Vetllar per fer efectiu el principi d'igualtat de tracte i d'oportunitats entre dones i homes en tot allò relatiu a la creació i producció artística i la seva difusió.
Són funcions del Consell Social de la Cultura de Catalunya:
a) Vetllar per l'assoliment de la màxima socialització del fet cultural.
b) Assessorar i, si escau, emetre informes sobre les qüestions que li siguin plantejades pel departament competent en matèria de cultura sobre les polítiques adreçades al desplegament, la consolidació i la millora de l'acumulació cultural de la societat.
c) Fer el seguiment del pla d'actuació anual del departament competent en matèria de cultura i la seva incidència en la societat.
d) Fer el seguiment de la participació catalana en els programes que estableix la Unió Europea per al desenvolupament cultural.
e) Analitzar i informar sobre els plans estratègics, els plans integrals o la formació de clústers en el sector cultural.
f) Analitzar l'estat de la formació i els recursos educatius que afecten els diversos àmbits del sector cultural.
g) Analitzar la informació quantitativa i qualitativa disponible sobre els diversos aspectes de l'evolució del sector cultural.
h) Proposar al departament competent de l'Administració de la Generalitat l'establiment de regulacions o plans d'actuació.
i) Intervenir en processos de negociació i arbitratge en el sector cultural a petició del departament competent de l'Administració de la Generalitat.
j) Promoure el debat i l'anàlisi sobre la societat i la cultura.
k) Fomentar la promoció i la participació de les dones així com el reconeixement del seu paper en l'àmbit cultural català.
El Consell Social de la Cultura de Catalunya està integrat per la presidència, les vocalies i la secretaria.
La presidència és exercida per la persona titular del departament competent en matèria de cultura, que pot delegar en la persona titular de la secretaria general del departament esmentat.
A proposta de la presidència, el Ple del Consell pot nomenar una vicepresidència entre els seus membres.
Les vocalies són ocupades per les persones següents:
a) Tres persones en representació de les associacions empresarials, a proposta de les organitzacions empresarials més representatives de Catalunya.
b) Dues persones en representació de les organitzacions sindicals, a proposta dels sindicats més representatius.
c) Quatre persones en representació de les cambres de comerç.
d) Dues persones en representació de les organitzacions de consum més representatives de Catalunya.
e) Quatre persones en representació de la Confederació de Comerç de Catalunya.
f) Dues persones en representació dels col·legis professionals.
g) Dues persones en representació del Consell Nacional de la Joventut de Catalunya.
h) Dues persones en representació del Consell de la Gent Gran de Catalunya.
i) Dues persones en representació del Consell Nacional de les Dones de Catalunya.
j) Dues persones en representació del Consell Escolar de Catalunya.
k) Dues persones en representació del Consell Interuniversitari de Catalunya.
l) Cinc persones en representació dels mitjans de comunicació públics i privats.
m) Una persona en representació del Consell Nacional de la Cultura i de les Arts.
n) Cinc persones en representació de les organitzacions professionals, associacions i clubs del sector cultural de Catalunya.
o) Dues persones en representació de les organitzacions associatives d'ens locals més representatives de Catalunya.
p) Cinc persones en representació d'altres departaments de l'Administració de la Generalitat, a proposta dels departaments competents en matèria d'economia, ensenyament, recerca, empresa i turisme.
q) Cinc persones de reconeguda competència, prestigi i relleu en l'anàlisi de la realitat i les polítiques culturals.
Les vocalies són nomenades per la persona titular del departament competent en matèria de cultura, a proposta, si escau, de les institucions o organitzacions corresponents.
S'ha de tendir a una composició equilibrada entre homes i dones, amb l'objectiu d'assolir la paritat de gènere.
La secretaria recau en una persona tècnica del departament competent en matèria de cultura, nomenada per la persona titular del departament esmentat.
La secretaria assisteix a les sessions amb veu i sense vot.
El Consell Social de la Cultura de Catalunya funciona en Ple i en comissions de treball.
El Ple és l'òrgan consultiu superior de decisió del Consell i és integrat pels membres que estableix l'article 4.
El Ple del Consell pot crear comissions de treball entre els seus membres per tal d'elaborar dictàmens i altres documents que han de ser sotmesos a la seva consideració.
L'acord de creació ha d'establir les seves funcions, composició i funcionament.
El Ple del Consell també pot crear grups de treball de caràcter mixt, configurats per una comissió de treball del Consell i altres persones expertes o representants d'organitzacions culturals que no en siguin membres, per tal d'analitzar o elaborar documents relatius a les seves funcions.
Quan l'objecte de les comissions o grups de treball estigui relacionat amb el d'altres consells assessors de l'Administració de la Generalitat, s'ha d'acordar que una persona representant del consell corresponent en formi part.
El Ple del Consell Social de la Cultura de Catalunya es reuneix en sessió ordinària, com a mínim, dues vegades l'any.
Les convocatòries de les sessions del Ple, amb l'ordre del dia corresponent, s'han de notificar als membres amb una anticipació mínima de cinc dies hàbils, llevat dels casos d'urgència apreciats per la presidència, en els quals la convocatòria s'ha de fer amb una antelació mínima de quaranta-vuit hores.
Les convocatòries es poden efectuar mitjançant correu electrònic.
En funció de l'ordre del dia, la persona titular de la presidència del Consell pot convocar a les sessions del Ple altres càrrecs de departaments de l'Administració de la Generalitat competents en les matèries que s'han de tractar, amb dret a veu i sense vot.
El Consell Social de la Cultura de Catalunya s'entén vàlidament constituït quan hi concorrin almenys les persones titulars de la presidència, de la secretaria, o si escau de qui les substitueixin, i la de la meitat, com a mínim, dels seus membres, en primera convocatòria.
En segona convocatòria, el quòrum s'assoleix amb l'assistència d'una tercera part dels membres.
Només pot ser delegada l'assistència a les sessions del Ple prèvia comunicació escrita, en el cas d'aquells membres que ho siguin en representació d'organitzacions i institucions.
No pot ser objecte de deliberació o acord cap assumpte que no estigui inclòs en l'ordre del dia, llevat que siguin presents a la sessió tots els membres de l'òrgan i es declari la urgència de l'assumpte amb el vot favorable de la majoria absoluta.
Els acords del Consell s'adopten, preferentment, per consens.
Si això no és possible, els acords s'adopten per la majoria de vots, i la presidència té vot de qualitat en cas d'empat.
L'exercici de les funcions ordinàries dels membres del Consell no implica la percepció de cap remuneració ni comporta la percepció d'indemnitzacions per l'assistència a les sessions.
El departament competent en matèria de cultura ha de dotar el Consell Social de la Cultura de Catalunya dels mitjans necessaris per al compliment de les seves funcions.
La regulació del Consell, com també l'exercici de les funcions de secretaria, no comporten la creació o l'ocupació de cap nou lloc de treball.
Les organitzacions, entitats i corporacions culturals catalanes poden sol·licitar l'adhesió al Consell Social de la Cultura de Catalunya, amb independència que alguns dels seus membres en formin part.
La condició d'entitat adherida dóna dret a l'accés a la informació sobre els treballs i a les propostes del Consell.
En tot el que no regula aquest Decret s'aplica supletòriament la normativa sobre el funcionament dels òrgans col·legiats de l'Administració de la Generalitat.
Constitució del Consell Social de la Cultura de Catalunya
El Consell Social de la Cultura de Catalunya s'ha de constituir dins dels dos mesos següents a l'entrada en vigor d'aquest Decret.
Les organitzacions i institucions que tenen representació al Consell han de proposar les vocalies corresponents en el termini màxim d'un mes a partir de l'entrada en vigor d'aquest Decret.